54. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 390 της 6/14 Νοεμ. 1986 (ΦΕΚ Α΄ 174) Ίδρυση Γενικού Νοσοκομείου με την επωνυμία Περιφερειακό Πανεπιστημιακό Γενικό Νοσοκομείο Πατρών. Έχοντας υπόψη: 1.Τις διατάξεις της παρ. 1 του άρθρ. 6 του Νόμ. 1397/83 «Εθνικό Σύστημα Υγείας» (ΦΕΚ 143 Α/83). 2.Τις διατάξεις της παρ. 9 του άρθρ. 10 του Νόμ. 1579/85 «Ρυθμίσεις για την εφαρμογή και ανάπτυξη του Εθνικού Συστήματος Υγείας και άλλες διατάξεις» (ΦΕΚ 217 Α/85). 3.Τη γνώμη του Κεντρικού Συμβουλίου Υγείας, όπως διατυπώνεται στην 1/19.12.85 απόφαση της 29ης ολομέλειάς του. 4.Την υπ’ αριθ. 467/23.7.86 γνωμοδότηση του Συμβουλίου της Επικρατείας, με πρόταση του Υπουργού Υγείας, Πρόνοιας και Κοινωνικών Ασφαλίσεων, αποφασίζουμε: Άρθρ.1.-1.Ιδρύεται Γενικό Νοσοκομείο με έδρα την Πάτρα και με την επωνυμία Περιφερειακό Πανεπιστημιακό Γενικό Νοσοκομείο Πατρών. 2.Η συνολική δύναμη του παραπάνω Νοσοκομείου ορίζεται σε 698 κρεβάτια. Άρθρ.2.-Σκοπός, του κατά το άρθρ. 1 του παρόντος, νοσοκομείου είναι η παροχή τριτοβάθμιας περίθαλψης ισότιμα σε κάθε πολίτη, ανεξάρτητα από την οικονομική, κοινωνική και επαγγελματική του κατάσταση, την εγκατάσταση σ’ αυτό των Πανεπιστημιακών κλινικών, εργαστηρίων και ειδικών μονάδων του ιατρικού τμήματος της Σχολής Επιστημών Υγείας του Πανεπιστημίου Πατρών καθώς και την ανάπτυξη αντίστοιχων οργανικών μονάδων στα πλαίσια του «Εθνικού Συστήματος Υγείας», η εκπαίδευση γιατρών και λοιπών επιστημόνων, όπως και νοσηλευτών και λοιπών ειδικοτήτων υγείας, η προώθηση και η ανάπτυξη της έρευνας στο χώρο της υγείας. 